Page:Ludus Coventriae (1841).djvu/27

 Than kyng Herownde, withowtyn wene, Is sett to mete at his lykyng, In his most pride xal come gret tene, As ȝe xal se at oure pleyng. His sorwe xal awake; Whan he is sett at hese most pryde, Sodeyn deth xal thrylle his syde, And kylle his knyttes that with hym byde; The devyl ther soulys xal take.

Primus vexillator.

In the xviij. pagent we must purpose, To shewe whan Cryst was xij. ȝer of age, How in the temple he dede appose And answerd doctoris ryth wyse and sage. The blyssyd babe withowte glose, Overcam olde clerkes with suyche langage, That thei meveylyd, ȝe xal suppose, How that he cam to suche knowlage. And in this whyle, Thre days he was oute ffro his modyr, without doute, Wepyng she sowth hym rownde aboute Jherusalem many a myle.

Secundus vexillator.

In the xix. pagent xal seynt Jhon Baptyse Cryst, as I ȝow say, In the watyr of flom Jordone, With which devys, as we best may, The Holy Gost xal ovyr hym on, The ffaderes voys xal be herd that day, Out of hevyn that blisful trone, The fadyr xal be herd, this is no nay, And forth with pleyn.